Diari Oficial de la Generalitat Valenciana


Sumari del DOGV 5716, del 04-03-2008 (2008/2111)

RESOLUCIÓ de 16 de gener de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de treball per al sector d'elaboració de torrefactores de café, succedanis i xocolates de la Comunitat Valenciana, (codi 8000725).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5716

Data del DOGV
:   04-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2111


Data del document
:   16-01-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * café
    * producte de confiteria

RESOLUCIÓ de 16 de gener de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de treball per al sector d'elaboració de torrefactores de café, succedanis i xocolates de la Comunitat Valenciana, (codi 8000725). [2008/2111]  
Vist el text articulat del Conveni Col·lectiu de treball per al sector d'elaboració de torrefactores de café, succedanis i xocolates de la Comunitat Valenciana, (codi 8000725), firmat en data 19 de novembre de 2007, de part empresarial per la Federació Empresarial d'Agroalimentació de la Comunitat Valenciana (FEDACOVA) i de l'altra, per part dels treballadors, per la Federació Agroalimentària de la Unió General de Treballadors del País Valencià (UGT-PV), i Comissions Obreres del País Valencià, i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball i Seguretat Laboral, conforme a les competències que té transferides segons Reial Decret 4105/82, de 29 de desembre, acorda  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i dipòsit del text original del conveni.  
Segon  
Disposar la publicació en el Diari Oficial de la Comunitat Valenciana.  
València, 16 de gener de 2008.- El director general de Treball, Cooperativisme i Economia Social: Román Ceballos Sancho.  
Conveni col·lectiu del sector d'elaboració de xocolates i torrefactores de café i succedanis de la Comunitat Valenciana  
Capítol primer  
Disposicions generals  
Article 1. Àmbit territorial   
El present conveni col·lectiu afectarà les indústries d'elaboració de xocolates i torrefactores de café i succedanis, ubicades a la Comunitat Valenciana.  
Article 2. Àmbit personal   
Comprendrà a les empreses indicades en l'article anterior i a tots els seus treballadors.  
Regirà igualment per a aquelles empreses que reunint estes condicions s'establisquen en el futur, dins del camp d'aplicació d'este conveni.  
Article 3. Àmbit temporal  
Este conveni tindrà vigència des de l'1 de gener de 2007 fins al 31 de desembre de 2009, i entrarà en vigor el dia de la seua publicació en el Butlletí Oficial de la Província, no obstant els efectes econòmics es retrotrauran a l'1 de gener de 2007.  
La denúncia del present conveni haurà de fer-se amb 30 dies d'antelació a la data del seu venciment.  
Article 4. Legislació supletòria   
En tot allò no previst en este conveni caldrà ajustar-se al que disposa el Laude Arbitral per a les indústries d'Alimentació, així com el que preveu l'Estatut dels Treballadors, i el que establix la legislació general aplicable.  
Article 5. Seguretat i higiene  
Sobre este respecte caldrà ajustar-se puntualment al que establix la Llei de Prevenció de Riscos Laborals.  
Les empreses es comprometen a realitzar revisions mèdiques almenys una vegada a l'any i cada vegada que per provades raons siga necessari, independentment del nombre de treballadors de l'empresa, i en especial, en producció.  
Les empreses es comprometen a donar informació als representants dels treballadors de les estadístiques sobre accidents de treball, malalties professionals i absentisme, almenys trimestralment.  
Article 6. Comissió Paritària   
S'establix per a la vigilància i compliment de les gestions que es deriven del present conveni una Comissió Paritària d'acord amb el que s'indica a continuació:  
1. Estarà composta per quatre representants de les empreses afectades per este conveni, designades per la Federació Empresarial Agroalimentària de la Comunitat Valenciana (FEDACOVA) i l'Associació Empresarial de Torrefactores de Café i Xocolates.  
2. Quatre representants dels treballadors, designats entre els membres de la Comissió Negociadora per la part social firmants del present conveni.  
3. Els assessors que lliurement designen les parts els quals tindran veu però no vot.  
4. El president i el secretari de la Comissió Paritària, seran elegits pels membres de la Comissió esmentada en les ocasions que siga necessària constituir-la. El president actuarà com a moderador, i el secretari serà l'encarregat d'alçar les actes corresponents, si no són elegits entre els membres de les representacions empresarials o socials, tindran veu però no vot.  
5. Les decisions de la Comissió Paritària s'adoptaran per majoria simple d'ambdues representacions.  
6. Ambdues representacions podran designar, si ho estimen pertinent, els substituts que estimen necessaris.  
La Comissió Paritària tindrà les funcions següents:  
1. Les de mediació, arbitratge i conciliació en els conflictes individuals o col·lectius que li siguen sotmesos, que no seran d'obligat compliment si no hi ha acord entre les parts.  
2. Les d'interpretació i aplicació d'allò pactat.  
3. Les de seguiment del conjunt dels acords.  
En els assumptes en què no s'arribe a acord, ambdues parts se sotmeten al que dicte la comissió extrajudicial de conflictes de mutu acord.  
Article 7. Absorció i compensació   
Si per disposicions de l'òrgan del Ministeri de Treball o dels òrgans autonòmics, experimenten modificacions les actuals condicions econòmiques, les millores introduïdes pel present conveni seran absorbides per les de la seua mateixa naturalesa.  
No obstant això, si alguna empresa o treballador té establides retribucions o condicions laborals que així mateix, considerades globalment i en còmput anual, són superiors a les d'este conveni, es respectaran a títol individual com a condició més beneficiosa.  
Tots els conceptes econòmics recollits en el present conveni experimentaran els increments econòmics que es pacten en el mateix.  
Capítol segon  
Regulació laboral  
Article 8. Igualtat de retribucions  
De conformitat amb el que establix l'article 28 de l'Estatut dels Treballadors, l'empresari està obligat a pagar per la prestació d'un treball igual, el mateix salari, tant per salari base, com pels complements salarials, sense cap discriminació.  
Article 9. Drets sindicals  
En relació amb els drets sindicals, caldrà ajustar-se al que disposa la legislació vigent, i en particular al que establix la Llei Orgànica de Llibertat Sindical.  
Els Comités d'Empresa tenen el dret a disposar del crèdit de les hores mensuals retribuïdes, d'acord amb la legislació vigent. Les hores esmentades podran acumular-se de forma trimestral, o bé cedir-se a un altre delegat de la mateixa opció sindical.  
Article 10. Remuneracions i actualització salarial  
Les taules salarials vigents des de l'1 de gener de 2007 fins al 31 de desembre de 2007 són les que figuren en l'annex del present conveni.  
Per al segon i tercer any de vigència, les taules salarials s'incrementaran el primer de gener de cada any d'acord amb el IPC previst pel Govern més un 0,5%.  
Finalitzat el segon i tercer de vigència, les taules es revisaran exactament en la diferència entre el IPC previst pel Govern més el 0,5%, per a cada un d'eixos anys i el IPC real constatat més el 0,5% en cada un d'ells.  
El pagament de les possibles diferències per l'aplicació del present conveni en matèria de salaris es liquidarà per les empreses en un termini de tres mesos a partir de la publicació del present conveni o de les seues revisions salarials.  
Article 11. Jornada laboral  
Caldrà ajustar-se al que disposa l'article 34 de la Llei 8/1980 de 10 de març (E.T. modificat per la Llei 4/1983 de 29 de juny, que literalment diu: «2.La duració màxima de la jornada ordinària de treball serà de quaranta hores setmanals de treball efectiu. S'entendrà per jornada partida aquella en què hi haja un descans ininterromput d'una hora de duració com a mínim.  
La jornada anual quedarà establida en 1.784 hores.  
En els supòsits de jornada continuada s'establirà un període de descans no inferior a quinze minuts. El temps de descans en jornada continuada previst en este article, es considerarà temps treballat efectiu quan per acord individual o col·lectiu entre empresaris i treballadors, així estiga establit o s'establisca.  
La jornada setmanal s'efectuarà amb caràcter general de dilluns a divendres.  
Les hores realitzades dins de la jornada nocturna tindran un recàrrec del 25% sobre el preu de l'hora ordinària.  
La jornada nocturna s'entendrà que comença a les 22 hores i conclourà a les 6 hores. No obstant això, l'inici avançat o la prolongació de la jornada derivada del temps d'entrepà, distribució irregular de jornada, o adequació del lloc de treball no s'entendrà com a jornada nocturna.  
Hores extraordinàries: Les hores extraordinàries tindran el principi de voluntarietat, i tindran un valor superior al valor de l'hora ordinària.  
S'establix la fórmula següent per al càlcul de l'hora extraordinària:  
Salari anual   
\_\_\_\_\_\_\_\_\_\_\_\_\_\_ = hora ordinària  
1784 hores anuals   
hora ordinària x (tant per cent) = valor hora extraordinària  
Article 12. Antiguitat consolidada  
Els treballadors que perceben quantitats pel concepte d'antiguitat consolidada, reflectida en la casella del mateix nom en el full de salaris, voran anualment incrementada la dita quantitat en el mateix percentatge que s'incrementen els altres conceptes retributius del conveni.  
Els treballadors de nova incorporació no tindran dret a percebre cap quantitat pel concepte d'antiguitat, ni per tant acumularan triennis ni cap altra formula per eixe concepte.  
Per als treballadors del sector de xocolates i succedanis d'estos, quant a l'antiguitat, se'ls aplicarà la que estava determinada en el seu antic conveni.  
Article 13. Gratificacions extraordinàries  
Paga extra d'estiu.  
Els treballadors meritaran una paga denominada paga extra d'estiu que es pagarà el dia 15 de juliol. La quantia de la paga serà l'equivalent a una mensualitat del salari base, més l'antiguitat consolidada que corresponga a cada treballador.  
Paga extra de Nadal.  
Els treballadors meritaran en proporció al temps efectivament treballat, una paga denominada paga extra de Nadal, que serà pagada el 15 de desembre. La quantia de la paga serà l'equivalent a l'import d'una mensualitat del salari base, més l'antiguitat consolidada que corresponga.  
Article 14. Participació en beneficis  
Així mateix i amb el caràcter de participació de beneficis, les empreses pagaran als seus treballadors una gratificació equivalent a trenta dies del salari base, més l'antiguitat consolidada que corresponga, l'import de la qual es pagarà la segona quinzena de març.  
Article 15. Vacances  
Tot el personal afectat per este conveni tindrà unes vacances anuals de trenta dies naturals, que es gaudiran en els mesos de maig, juny, juliol, agost i setembre, podran gaudir-se en dos períodes. En el cas de no poder-les gaudir en els mesos indicats, tindran dret a un increment consistent en cinc dies més de vacances; no obstant això, si no es gaudixen durant els mesos indicats per petició del treballador, no tindran dret al dit increment. Es pagaran d'acord amb el salari que figura en l'annex, més l'antiguitat consolidada que corresponga. El personal de nou ingrés que no porte prestat un any de servici en l'empresa, gaudirà la part proporcional de vacances que li corresponga.  
A fi que el personal de les empreses puga gaudir de les seues vacances d'estiu, la Direcció i el Comité o Delegats de personal establiran els torns corresponents, els quals prendran com a criteri el que tindrà preferència en la primera ocasió, els treballadors de major antiguitat, per a elegir els torns corresponents, de tal forma que estos torns siguen de caràcter rotatori perquè tots els operaris tinguen ocasió de gaudir les seues vacances en el període que elegisquen.  
Article 16. Malaltia i accidents  
El treballador que estiga en situació de baixa per incapacitat laboral transitòria, derivada d'accident de treball o malaltia professional, tindrà dret que l'empresa li complete des del primer dia de la baixa fins al 100% el salari base, més l'antiguitat consolidada que li corresponga sobre la indemnització econòmica que perceba per eixe motiu de l'entitat gestora o Mútua Patronal de la Seguretat Social fins a un total de dotze mensualitats.  
Així mateix, l'empleat que es trobe de baixa per incapacitat laboral transitòria, derivada de malaltia comuna o accident no laboral, tindrà dret que l'empresa li complete a partir del vuité dia el 100% del salari base i l'antiguitat consolidada que procedisca, sobre la prestació econòmica que perceba de la Seguretat Social, fins a un total de dotze mensualitats.  
Les empreses tindran la facultat de comprovar la realitat de la incapacitat i els membres del comité d'empresa o delegats de personal, col·laboraran amb estes per a evitar les percepcions indegudes d'estos complements.  
El personal malalt estarà obligat a comunicar a l'empresa, abans que transcórreguen quatre hores de la iniciació de la seua jornada, a la qual no puguen assistir, el motiu i les circumstàncies de la seua absència, o en cas contrari perdran el dret al complement indicat en este article.  
Article 17. Indemnització per cessament  
A fi de premiar la fidelitat i la permanència dels treballadors en les empreses, es pacta que aquells treballadors que cessen voluntàriament o per acomiadament, sempre que no siga procedent, en estes, durant la vigència del conveni, amb una antiguitat d'almenys 20 anys, tindran dret a gaudir de vacances retribuïdes d'acord amb l'escala següent:  
Per cessament als 60 i 61 anys, 93 dies de vacances.  
Per cessament als 62 i 63 anys, 62 dies de vacances.  
Per cessament als 64 anys, 31 dies de vacances.  
El gaudi d'estes vacances, es farà efectiu amb la corresponent antelació al seu cessament, i el treballador haurà de comunicar fefaentment a l'empresa la seua decisió.  
Article 18. Roba de treball  
Les empreses entregaran a tot el personal que preste servici en estes dos equips de treball a l'any i calçat adequat, que s'entregaran en un termini màxim de 3 mesos a partir de la firma del present conveni.  
Estos equips seran els que l'empresa i el Comité o Delegats de Personal consideren més idonis en relació amb el treball que s'efectue, si no es subministren estos equips, els treballadors podran exigir a les empreses la quantitat de 109,32 euros per eixe concepte.  
Article 19. Organització del treball  
De conformitat amb el que disposa l'article 6 de l'antiga Ordenança Laboral per a les Indústries de l'Alimentació, ja derogada, és facultat de la direcció de l'empresa, l'organització pràctica del treball, amb subjecció a les disposicions vigents en la matèria.  
Els sistemes de racionalització, mecanització i distribució del treball, que conforme als principis generalment admesos, que puga adoptar l'empresa, ho seran prèvia informació i coneixement dels Comités o Delegats de personal, els quals podran formular els suggeriments que estimen convenient amb vista a l'aplicació d'estos sistemes.  
Article 20. Dietes  
S'entén per dietes aquelles meritacions que ha de percebre el treballador amb independència de la seua retribució habitual, com a compensació de les despeses, perjuís o incomoditats que li origina la necessitat desplaçar-se d'un lloc a un altre per a l'execució del seu treball.  
Comprén els conceptes que s'indiquen i es regiran per les normes següents:  
Dietes:  
1. Si per necessitat del servici algun treballador ha de desplaçar-se accidentalment de la localitat en què habitualment té el seu destí, l'empresa li pagarà una dieta del 75 per 100 del seu salari base, quan efectue una menjar fora del domicili. Este percentatge s'elevarà al 150 per 100 quan el treballador haja de menjar i dormir en distinta localitat.  
En els casos en què es comence la jornada dues hores abans de la normal, percebrà per dietes de desdejuni el 10 per 100 del salari base de la seua categoria professional. Si la tornada s'efectua després de les vint-i-dos hores, meritarà per concepte de sopar la dieta del 75 per 100 del salari mencionat.  
2. Quan algun treballador efectue el seu desplaçament per ordre de l'empresa, sempre que torne a dormir al domicili, se li sumarà la totalitat de les hores invertides exclusivament en l'anada i tornada del seu viatge, amb les efectivament treballades, i totes les que sobrepassen de la jornada normal de treball seran valorades com hores extraordinàries, amb els recàrrecs legalment establits, tot això amb independència del règim de compensació o dietes que puguen correspondre-li reglamentàriament.  
3. Quan per la distància o circumstància de desplaçament no siga possible la tornada del treballador a pernoctar en el seu domicili, caldrà ajustar-se a allò convingut entre l'empresa i el treballador pel que fa a les hores de viatge.  
4. Per acord entre empresa i treballador, l'import corresponent a les dietes, i a la mitja dieta, podrà incrementar-se com a màxim, fins a l'import establit fiscalment com deduïble de l'Impost sobre la Renda de les Persones Físiques, sense dret a retenció.  
Despeses de locomoció:  
En les quals caben tres situacions:  
1. Que l'empresa pose un vehicle a disposició del treballador, i en este cas no hi haurà dret a percebre cap quantitat per este motiu.  
2. Que s'haja convingut entre empresa i treballador una compensació per tindre a disposició d'aquella un vehicle de la seua propietat, i s'ajustarà a allò convingut.  
3. Que el treballador utilitze el mitjà normal de transport, i l'empresa, amb justificació prèvia, pagarà l'import corresponent.  
Article 21. Llicències  
Els treballadors afectats per este conveni tindran dret a llicència retribuïda, en els supòsits següents:  
1. Quinze dies naturals en cas de matrimoni.  
2. Tres dies naturals en cas de defunció de cònjuge, fill i cinc dies si es produïx fora de la província on treballa.  
3. Tres dies naturals en cas de naixement d'un fill i cinc dies naturals si es produïx fora de la província on es treballa.  
4. Tres dies naturals en cas de malaltia greu o defunció del pare, mare, d'un o altre cònjuge, que s'ampliarà a cinc dies naturals si la circumstància es produïx fora de la província on es treballa.  
5. Dos dies naturals en cas de defunció de néts, avis o germans.  
6. El personal que justifique la seua matriculació en un centre d'ensenyament oficial, disposarà del temps necessari per a assistir a exàmens amb la justificació pertinent i haurà d'avisar a l'empresa amb l'antelació mínima d'un dia.  
7. El personal que haja d'examinar-se per a l'obtenció del permís de conduir i amb justificació prèvia, podrà disposar del temps necessari per a l'examen convocat per la Prefectura de Trànsit que corresponga.  
8. Dos dies naturals per trasllat de domicili habitual.  
9. El temps imprescindible per a la renovació del DNI i pel temps no superior a quatre hores, així mateix com el temps imprescindible per a assistir a organismes oficials, sempre que hagen sigut prèviament convocats amb la citació oportuna.  
En ampliació del que establix el paràgraf quart sobre les llicències retribuïdes per malaltia greu, s'entendrà per una vegada a l'any en la causa que origine la llicència.  
Igualment totes les llicències previstes en este article podran ser ampliades amb la sol·licitud prèvia del treballador i pel seu compte, si així ho aprova l'empresa.  
Article 22. Carnet de manipulador d'aliments  
El personal subjecte al present conveni haurà de proveir-se obligatòriament del carnet de manipulador d'aliments; amb esta finalitat l'empresa li donarà les instruccions oportunes, així com les facilitats necessàries per a obtindre'l, d'acord amb el Decret 202/2000 d'11 de febrer.  
Article 23. Quota sindical  
A requeriment dels treballadors afiliats a les centrals o sindicats, que exercisquen la representació a què es referix este apartat, les empreses descomptaran en la nòmina mensual dels treballadors l'import de la quota sindical corresponent.  
El treballador interessat en la realització d'esta operació enviarà a la direcció de l'empresa amb claredat, l'ordre de descompte, la central o sindicat a què pertany, així com el número de compte corrent o llibreta d'estalvis a què ha de ser transferida mensualment la quantitat corresponent. L'empresa efectuarà les avantdites detraccions llevat d'indicació en contra, durant períodes anuals.  
La direcció de l'empresa entregarà còpia de la transferència a la representació sindical en l'empresa, si ni hi ha.  
Article 24. Pòlissa d'assegurança  
Sense perjuí de les normes generals de la Seguretat Social, les empreses que apliquen el present conveni, bé a través de FEDACOVA, o bé individualment, s'obliguen a formalitzar en el termini màxim de 6 mesos, des de la publicació d'este conveni col·lectiu, una pòlissa d'assegurança individual d'accidents per a la millora de les prestacions, en el supòsit de defunció o incapacitat permanent en qualsevol dels seus graus, derivada d'accident laboral i la quantitat que percebrà per això el treballador o els seus hereus serà de dotze mil euros en cas de defunció i d'invalidesa permanent total i absoluta.  
Conseqüentment amb el que s'ha estipulat en el paràgraf anterior serà obligatori per a totes les empreses que apliquen el present conveni i contracten la pòlissa de forma individual, presentar-ne una còpia, en la seu de FEDACOVA, carrer Isabel La Catòlica, 6-9, 46657 València, telèfon 932 296 620, i traslladar eixa informació, a més, a la comissió paritària.  
Les empreses que incomplisquen les garanties establides en este article es responsabilitzaran individualment del seu compliment.  
Article 25. Calendari laboral   
Anualment les empreses elaboraran, el primer mes de l'any, el calendari laboral, amb l'acord previ amb els representants dels treballadors, als quals s'entregarà una còpia una vegada visat per l'autoritat laboral, i se n'exposarà en lloc visible de cada centre de treball un exemplar.  
Article 26. Empreses en situació de pèrdues  
Els percentatges d'increment salarial establits en este conveni no seran de necessària i obligada aplicació per a aquelles empreses que acrediten objectivament i fefaentment un saldo comptable negatiu en la mitjana dels dos últims exercicis, estos dos anys s'hauran de tindre en compte des de l'últim que done pèrdues.  
En estos casos, es traslladarà a les parts la fixació de l'augment de salari. Per a valorar esta situació, es tindran en compte circumstàncies com ara, l'insuficient nivell de producció i vendes, i es tindran en compte les dades que resulten de la comptabilitat de les empreses, dels seus balanços i del seu compte de resultats.  
En cas de discrepància sobre la valoració d'estes dades, es podran utilitzar informes de censors de comptes o gabinets financers, tenint en compte les circumstàncies i la dimensió de les empreses, els quals seran de compte i ordre de l'empresa que pretenga la desvinculació.  
En funció de la unitat de contractació, en la qual es troben compreses les empreses que al·leguen les dites circumstàncies, hauran de presentar la documentació necessària que justifique un tractament salarial diferenciat.  
Els representants legals dels treballadors i la Comissió Paritària, estan obligats a tractar de mantindre en la major reserva, la informació rebuda i les dades a què hagen tingut accés com a conseqüència del que establixen els paràgrafs anteriors i observar, per consegüent, respecte de tot això, sigil professional.  
Capítol tercer  
Règim disciplinari  
Article 27. Principis d'ordenació  
1. Les presents normes de règim disciplinari perseguixen el manteniment de la disciplina laboral, que és un aspecte fonamental per a la normal convivència, ordenació tècnica i organització de l'empresa, així com la garantia i defensa dels drets i interessos legítims de treballadors i empresaris.  
2. Les faltes, sempre que siguen constitutives d'incompliment contractuals i culpable del treballador, podran ser sancionades per la direcció de l'empresa d'acord amb la graduació que s'establix en el present capítol.  
3. Tota falta comesa pels treballadors es classificarà en lleu, greu o molt greu.  
4. La falta, siga quina siga la seua qualificació, requerirà comunicació escrita i motivada de l'empresa al treballador.  
5. La imposició de sancions per faltes greus i molt greus serà notificada als representants legals dels treballadors, si n'hi ha.  
Article 28. Graduació de les faltes  
1. Es consideraran faltes lleus:  
a) La impuntualitat no justificada en l'entrada o en l'eixida del treball fins a tres ocasions en un mes per un temps total inferior a vint minuts.  
b) La inassistència injustificada al treball d'un dia durant el període d'un mes.  
c) La no comunicació amb l'antelació prèvia deguda de la inassistència al treball per causa justificada, llevat que s'acredite la impossibilitat de la notificació.  
d) L'abandó del lloc de treball sense causa justificada per breus períodes de temps i sempre que això no haja causat risc a la integritat de les persones o de les coses, i en este cas podrà ser qualificat, segons la gravetat, com falta greu o molt greu.  
e) La desatenció i falta de correcció en el tracte amb el públic quan no perjudiquen greument la imatge de l'empresa.  
f) Els descuits en la conservació del material que es tinga a càrrec o del qual se siga responsable i que produïsquen deterioraments lleus d'este.  
2. Es consideraran faltes greus:  
a) La impuntualitat no justificada en l'entrada o en l'eixida del treball fins en tres ocasions en un mes per un temps total de fins a quaranta minuts.  
b) La inassistència injustificada al treball de dos a quatre dies durant el període d'un mes.  
c) L'entorpiment, l'omissió maliciosa i el falsejament de les dades que tinguen incidència en la Seguretat Social.  
d) La simulació de malaltia o accident, sense perjuí del que preveu el paràgraf e) de l'apartat següent.  
e) La suplantació d'un altre treballador, alterant els registres i controls d'entrada i eixida al treball.  
f) La desobediència a les ordres i instruccions de treball, incloses les relatives a les normes de seguretat i higiene, així com la imprudència o negligència en el treball, llevat que se'n deriven perjuís greus a l'empresa, causen avaries a les instal·lacions, maquinàries i, en general, béns de l'empresa o comporten risc d'accident per a les persones, i en este cas seran considerades com faltes molt greus.  
g) La falta de comunicació a l'empresa dels desperfectes o anormalitats observats en els utensilis, ferramentes, vehicles i obres a càrrec seu, quan se'n derive un perjuí greu a l'empresa.  
h) La realització sense el permís oportú de treballs particulars durant la jornada així com l'utilització d'utensilis, ferramentes, maquinària, vehicles i, en general, béns de l'empresa per als quals no estiga autoritzat o per a usos aliens als del treball encomanat, fins i tot fora de la jornada laboral.  
i) El trencament o la violació de secrets d'obligada reserva que no produïsca greu perjuí per a l'empresa.  
j) L'embriaguesa no habitual en el treball.  
k) La falta de neteja i higiene personal quan puga afectar el procés productiu o la prestació del servici i sempre que, prèviament, haja hagut l'oportuna advertència de l'empresa.  
l) L'execució deficient dels treballs encomanats, sempre que no se'n derive perjuí greu per a les persones o les coses.  
m) La disminució del rendiment normal en el treball de manera no repetida.  
n Les ofenses de paraules proferides o d'obra comeses contra les persones, dins del centre de treball, quan no revisten pronunciada gravetat.  
o) Les derivades del que establixen els apartats 1.d) i e) del present article.  
p) La reincidència en la comissió de cinc faltes lleus, encara que siguen de distinta naturalesa i sempre que haja hagut sanció diferent de l'amonestació verbal, dins d'un trimestre.  
3. Es consideraran faltes molt greus:  
a) La impuntualitat no justificada en l'entrada o en l'eixida del treball en deu ocasions durant sis mesos o en vint durant un any.  
b) La inassistència injustificada al treball durant tres dies consecutius o cinc alterns en un període d'un mes.  
c) El frau, la deslleialtat o l'abús de confiança en les gestions encomanades o l'apropiació, furt o robatori de béns propietat de l'empresa, de companys o de qualssevol altres persones dins de les dependències de l'empresa o durant la jornada de treball en un altre lloc.  
d) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o d'altri.  
e) El trencament o la violació de secrets d'obligada reserva que produïsca greu perjuí per a l'empresa.  
f) L'embriaguesa i la drogodependència durant el treball, sempre que afecte negativament el rendiment.  
g) La realització d'activitats que impliquen competència deslleial a l'empresa.  
h) Les derivades dels apartats 1.d) i 2.f), l) i m) del present article.  
i) La disminució voluntària i continuada en el rendiment del treball normal o pactat.  
j) La inobservança dels servicis de manteniment en cas de vaga.  
k) L'abús d'autoritat exercit pels que exercixen funcions de direcció.  
l) L'assetjament sexual.  
m) La reiterada no utilització dels elements de protecció en matèria de seguretat i higiene.  
n) La reincidència o reiteració en la comissió de faltes greus, considerant com a tal aquella situació en què, amb anterioritat al moment de la comissió del fet, el treballador haja sigut sancionat dues o més vegades per faltes greus, fins i tot de distinta naturalesa, durant el període d'un any.  
Article 29. Sancions  
1. Les sancions màximes que podran imposar-se per la comissió de les faltes enumerades en l'article anterior, són les següents:  
a) Per falta lleu: amonestació verbal o escrita i suspensió d'ocupació i sou de fins a dos dies.  
b) Per falta greu: suspensió d'ocupació i sou de tres a catorze dies.  
c) Per falta molt greu: suspensió d'ocupació i sou de catorze dies a un mes, trasllat a centre de treball de localitat distinta durant un període de fins a un any i acomiadament disciplinari.  
2. Les anotacions desfavorables que com a conseqüència de les sancions imposades es puguen fer constar en els expedients personals quedaran cancel·lades en complir-se els terminis de dos, quatre o vuit mesos segons es tracte de falta lleu, greu o molt greu.  
Article 30. Contractació  
Les parts acorden ampliar el termini de contractació del contracte per circumstàncies de la producció recollit en l'article 15 apartat b de l'ET, de manera que es podran realitzar contractacions en un període de 12 mesos d'ací a 18 mesos. El còmput dels 18 mesos començarà a comptar-se en la data de la primera contractació.  
En acabar estos contractes, el treballador tindrà dret a percebre una indemnització de 12 dies de salari per any de servici, i es prorratejaran proporcionalment els períodes inferiors.  
Disposició addicional primera  
Les parts firmants volen fer patent la seua intenció en el present conveni del seu més absolut rebuig a qualsevol tipus de discriminació i especialment a la discriminació per raó de sexe i per això com a reacció positiva al col·lectiu de dones, manifesten de forma expressa que en tot allò no recollit en el present conveni, en la dita matèria, caldrà ajustar-se al que disposa la Llei per a la igualtat de dones i homes, Llei Orgànica 3/2007 de 22 de març.  
Disposició addicional segona  
Les parts acorden que a partir del present conveni el plus conveni que es recull en l'annex A de les taules salarials, s'unisca al salari base de manera que només es pagarà una quantitat per ambdós conceptes com a salari base.  
Disposició addicional tercera  
En aplicació de la legislació vigent s'han eliminat les categories de: aspirant de menys de 18 anys i treballador de menys de 18 anys, del grup d'administratius, personal de producció, i personal d'acabat respectivament, i així mateix, s'ha unificat el grup de personal de producció i personal d'acabat, dins de l'apartat d'obrers.  
Taules salarials del Conveni de Xocolates,   
Torrefactors de Café i Succedanis amb efectes 01.01.2007   
Categoria professional Salaris en euros   
I. Tècnics:   
1. Titulats:   
De grau superior 1.160,78  
De grau mitjà 1.032,75  
Ajudant tècnic 899,85  
2. No titulats:   
Encarregat general 986,71  
Mestre o cap de fabricació 934,32  
Encarregat de secció 909,61  
Auxiliar de laboratori 839,10  
3. Oficina tècnica i organització:   
Cap de 1ª i 2ª 986,71  
Tècnic d'organització 1ª i 2ª 959,71  
Auxiliars organització 839,10  
4. Tècnics processos de dades:   
Cap de procés de dades 1.032,75  
Analista 986,71  
Cap d'explotació i prog. ord. 986,71  
Programador de màquines 986,71   
Auxiliars 959,07   
Operador d'ordinador 959,07   
II. Administratius:   
Cap administració 1ª 1.083,02  
Cap administració 2ª 1.032,75  
Oficial 1ª 959,07   
Oficial 2ª 900,57  
Auxiliar 839,10  
Telefonista 788,12  
III. Mercantils:   
Cap de vendes 1.058,04  
Inspector de vendes 1.008,64  
Promotor i/o pro. publicitat 899,84  
Venedor amb autovenda 860,65  
Viatjant 860,65  
Corredor de plaça 860,65  
IV. Obrers (diari):   
A) Personal de producció i acabat   
Oficial 1ª 28,96   
Oficial 2ª 27,68  
Ajudant 26,83  
B) Personal d'oficis auxiliars:   
Oficial 1ª 28,96   
Oficial 2ª 27,68  
c) Peons:   
Emmagatzemador 27,36  
Conserge 27,36  
Cobrador 27,36  
Basculer pesador 27,36  
Guarda jurat 27,36  
Guarda vigilant 27,36  
Ordenança 27,36  
Porter 27,36  
Mosso de magatzem 27,36  
Les retribucions compreses en la taula anterior de salaris es referixen al concepte de salari base. A esta cal afegir els conceptes següents:  
A. L'antiguitat que en cada cas tinga consolidada cada treballador. Este concepte es tindrà en compte per a establir la quantia de les pagues extres.  
B. Pagues extres: tres pagues extres (estiu, Nadal i beneficis), en les quals es recolliran el salari base anterior i l'antiguitat consolidada.  
Article 18. L'import referit a este article passa a la quantitat de 109,32 euros.